b'\n_START_ARTICLE_\nSinantropna vrsta\n_START_PARAGRAPH_\nSinantropne vrste so rastlinske in \xc5\xbeivalske vrste, ki so povezane s \xc4\x8dlovekovim bivali\xc5\xa1\xc4\x8dem ter njegovo dejavnostjo, niso pa udoma\xc4\x8dene. \xc5\xbdivalski organizmi v \xc4\x8dlovekovi okolici najdejo primerno bivali\xc5\xa1\xc4\x8de in veliko hrane. Rastlinski organizmi pa se razvijajo v prsti, ki mora biti obogatena z du\xc5\xa1ikovimi spojinami. Sinantropne vrste pogosto povzro\xc4\x8dajo \xc5\xa1kodo v gospodarstvu, lahko pa prena\xc5\xa1ajo tudi nalezljive bolezni._NEWLINE_Sinantropna \xc5\xbeival je \xc5\xbeival, ki je \xc4\x8dlovek ni gojil ali udoma\xc4\x8deval temve\xc4\x8d je povezana z njegovim bivali\xc5\xa1\xc4\x8dem ali dejavnostjo. Prehranjuje se z \xc4\x8dlovekovimi zalogami hrane (molji), ali z izdelki, ki jih \xc4\x8dlovek shranjuje, kot so tekstil, pohi\xc5\xa1tvo, papir in usnje. Razmno\xc5\xbeuje se neodvisno od letnega \xc4\x8dasa. Sinantropna \xc5\xbeival se naseljuje najve\xc4\x8dkrat v bli\xc5\xbeini naselij, gospodarskih poslopjih, kmetijah, hlevih, na podstre\xc5\xa1ju, kleteh in ka\xc5\xa1\xc4\x8dah, kjer si ustvari svoje bivali\xc5\xa1\xc4\x8de in lahko povzro\xc4\x8da \xc5\xa1kodo._NEWLINE_Med sinantropne \xc5\xbeivali \xc5\xa1tejemo ptice (lastovke, \xc5\xa1torklje), \xc5\xbeu\xc5\xbeelke (bolhe, zajedavske u\xc5\xa1i, molji, zajedavske stenice), majhne sesalce (podgane, mi\xc5\xa1i), pajkovce (hi\xc5\xa1ni pajek) idr. Nekatere od teh \xc5\xbeivali so v bivali\xc5\xa1\xc4\x8dih neza\xc5\xbeelene tudi zaradi tega, ker lahko prena\xc5\xa1ajo nalezljive bolezni.'